**Hevrin Chalafová** (kurd. Hevrîn Xelef; arab. معلومات شخصية‎) (\* 15. november 1984, Derik, Sýria – † 12. október 2019, blízko lokality Tall Abjad, Sýria) bola kurdsko-sýrska politička, generálna tajomníčka Strany budúcej Sýrie. Bola zabitá pro-tureckými silami pozdĺž diaľnice M4 v Autonómnej samospráve Severnej a Východnej Sýrie v severnej Sýrii počas operácie Prameň mieru vedenej proti prevažne kurdským Sýrskym demokratickým silám (SDF) 12. októbra 2019.

Život
-----

Hevrin Chalafová sa narodila v Deriku v roku 1984. V roku 2009 absolvovala štúdium na Fakulte stavebného inžinierstva Univerzity v Aleppe. Po vypuknutí občianskej vojny v Sýrii sa začala politicky angažovať, založila Stranu budúcej Sýrie, ktorá bola sekulárne orientovaná a snažila sa zmäkčovať sektárske línie, ktoré delili krajinu. Svoj program stavala na budovaní koexistencie všetkých ľudí v Sýrii bez ohľadu na príslušnosť k národnosti či náboženstvu. Bola ko-generálnou tajomníčkou Strany budúcej Sýrie a taktiež členkou Prezidentskej rady Sýrskej demokratickej rady (SDC/MSD).

Bola jednou zo zakladateliek Nadácie pre vedu a slobodné myslenie v roku 2012. V roku 2015 sa stala podpredsedníčkou energetickej komisie pre región Džazíra. V roku 2016 sa stala spolu-predsedníčkou energetickej komisie. Jej strana, Strana budúcej Sýrie, sa podieľala na správe Severnej Sýrie po dobytí Rakky od Islamského štátu v roku 2017. Chalafová sa zúčastňovala rokovaní s USA, Francúzskom a inými delegáciami. Bola známa pre svoje diplomatické zručnosti. Chalafová sa usilovala o zvýšenie tolerancie a jednoty medzi kresťanmi, Arabmi a Kurdmi.

Zabitie Chalafovej
------------------

Chalafová bola zabitá počas tureckej operácie Prameň mieru pri diaľnici M4. V čase smrti mala nedožitých 35 rokov. Cestovala so svojím tlmočníkom a šoférom, ako aj ďalšími Kurdmi, keď ich obkľúčili povstaleckí vojaci.

Podľa Daily Telegraph kurdskí úradníci tvrdia, že auto vezúce Hevrin Chalafovú zadržali povstaleckí vojaci podporovaní Tureckom. Sýrska národná armáda, povstalecká skupina bojujúca na tureckej strane, však zodpovednosť za vraždu Chalafovej odmietla. Chalafová bola jedna z deviatich civilistov, ktorí boli popravení v prvých dňoch tureckej invázie južne od mesta Tal Abjad. Podľa The Washington Post išlo v prípade jej zabitia takmer určite o vojnový zločin podľa medzinárodného práva, čo potvrdil aj minister obrany USA Mark Esper. Kurdský analytik Mutlu Civiroglu opísal, že Chalafovej smrť bola veľkou stratou a opísal ju ako talentovanú diplomatku. Strana budúcej Sýrie vydala stanovisko v znení: „S najväčším zármutkom a smútkom Strana budúcej Sýrie trúchli nad mučeníctvom inžinierky Hevrin Chalafovej, generálnej tajomníčky Strany budúcej Sýrie, počas plnenia jej vlasteneckých a politických povinností".

Vojnové reportérky Českej televízie Markéta Kutilová a Lenka Klicperová zverejnili 13. októbra 2019 na sociálnych sieťach informácie zo zdroja Kurdistan News, na základe ktorých mala byť Chalafová pred smrťou znásilnená a následne ukameňovaná. Zábery hanobenia tela mŕtvej Chalafovej zverejnili povstaleckí vojaci na internet. Ministerstvo zahraničných vecí USA označilo správy o smrti Chalafovej a iných sýrskych civilistov po začiatku operácie Prameň mieru za znepokojivé. Spoluzodpovednosť za jej zabitie sa kladie práve na politiku USA, ktoré odchodom z oblasti umožnilo tureckú inváziu. Turecké štátne médium, Yeni Safak, oznámilo, že Chalafová bola „neutralizovaná" armádou pri „úspešnej operácii".

Chalafovej pohreb sa konal 14. októbra 2019 v jej rodnom meste Derik (Al Malikijah).

Poznámky
--------

1. ↑  Kurdské politické strany presadzujúce egalitarizmus a sekularizmus majú vždy dvojčlenné vedenie – 1 muž a 1 žena.

Referencie
----------

1. ↑   *Secretary General of the Future Syria Party, Hevrin Khalaf, Taken From Her Car and Executed by Turkish Backed Mercenaries* [online]. Mining Awareness, 12.10.2019, [cit. 2019-10-14]. Dostupné online. (po anglicky)
2. 1 2   *من هي هفرين خلف!* [online]. Jesr Press, 12.10.2019, [cit. 2019-10-16]. Dostupné online. (po arabsky)
3. ↑   *Explained: The chilling murder of Kurdish leader Hevrin Khalaf* [online]. Indian Express, 14.10.2019, [cit. 2019-10-16]. Dostupné online. (po anglicky)
4. ↑   *Hevrin Khalaf, Kurdish Politician Who Championed Christians, Executed in Syria* [online]. RELEVANT Magazine, 14.10.2019, [cit. 2019-10-16]. Dostupné online. (po anglicky)
5. ↑  AFP. *Kurdish politician, other civilians ‘executed’ by Turkey-backed group* [online].. Dostupné online. (po anglicky)
6. ↑  CNN, Kareem Khadder, Jennifer Deaton and Sharif Paget. *Kurdish politician and 10 others killed by 'Turkish-backed militia' in Syria, SDF claims* [online].. Dostupné online.
7. ↑  SANCHEZ, Raf. Turkish-backed rebels accused of killing unarmed Kurdish civilians. *The Telegraph*, 2019-10-13. Dostupné online [cit. 2019-10-13]. ISSN 0307-1235. (po anglicky)
8. ↑   *Female Kurdish politician ‘executed’ by pro-Turkish militants in Syria* [online]. 2019-10-13. Dostupné online. (po anglicky)
9. ↑  SLY, Liz. *Turkish-led forces film themselves executing a Kurdish captive in Syria* [online]. The Washington Post, 13.10.2019, [cit. 2019-10-14]. Dostupné online. (po anglicky)
10. 1 2  CHULOV, Martin; RASOOL, Mohammed. Kurdish politician among nine civilians shot dead by pro-Turkey forces in Syria. *The Guardian*, 2019-10-13. Dostupné online [cit. 2019-10-13]. ISSN 0261-3077. (po anglicky)
11. ↑   *Oběť turecké války. Vojáci znásilnili a ukamenovali kurdskou političku Chalafovou* [online]. Echo 24, 14.10.2019, rev. 2019-10-14, [cit. 2019-10-14]. Dostupné online. (cz)
12. 1 2   *Hevrin Khalaf: funeral held for Kurdish politician killed by Turkish-backed forces* [online]. The National, 14.10.2019, [cit. 2019-10-14]. Dostupné online. (po anglicky)
13. ↑   *Kurdish politician among nine civillians executed by pro-Turkey forces on a highway* [online]. Morning Star Online, 13.10.2019, [cit. 2019-10-14]. Dostupné online. (po anglicky)

Autoritné údaje: * GND: 1197053816
* SNK: 166298
* VIAF: 6157159802678791066